करीव ७ हप्ता देखि प्रमुख जिल्ला अधिकारी नहुँदा रोल्पाबासी सेवाग्राही मर्कामा परेका छन् । गत चैत ६ गते सह–सचिवको अन्तर्वार्ता दिन काठमाण्डौ हिडेका प्रमुख जिल्ला अधिकारी महादेव पन्थ अन्तर्वार्तामा सफल भएपछि रमाना लिन एक दिन रोल्पा आएर फर्केपछि रोल्पा जिल्ला सिडिओ विहिन छ । सरकारले नयाँ प्रमुख जिल्ला अधिकारी पठाएको छैन भने सहायक प्रमुख जिल्ला अधिकारी धन वहादुर के.सी.लाई सवै काम गर्ने अधिकार पनि दिएको छैन । आजसम्म मात्र समयावधि रहेको भारतीय सेना पेन्सनको सिफारिस लिनेहरु सिफारिस नपाएपछि पेन्सन नै नवुझि घरतिर फर्केका छन् भने लोकसेवा आयोगमा पनि जनजातीकोटामा फारम भर्नेहरुले सिफारिस नपाएपछि आरक्षण कोटामा फारम भर्न पाएका छैनन् । अहिले जिल्ला प्रशासन कार्यालय रोल्पामा ना.सु .२ दरवन्दि रिक्त छ भने खरिदार २, लेखापाल १ समेत खालि छ । दैनिक सयौं काम आउने जिल्ला प्रशासन कार्यालय रोल्पाका कर्मचारीहरु विहान १० वजेदेखि साझ ६–७ वजेसम्म जनताको काम गर्न वाध्य छन् । रोल्पालीहरु हजारौ खर्च गरेर सदरमुकाम पुगी खालि हात फर्किरहेको लामो समय भैसक्दा पनि सरकार मुक दर्शक वनेको छ ।